DA Den Europæiske Unions Tidende CE 78/413

(2004/C 78 E/0435)

SKRIFTLIG FORESPØRGSEL E-2666/03

af Jean Lambert (Verts/ALE) til Kommissionen

(10. september 2003)

Om: Genbrug af tonerpatroner

Formålet med Europa-Parlamentets og Rådets direktiv 2002/96/EF (1) om affald af elektrisk og elektronisk udstyr (WEEE) er at begrænse omfanget af affald af elektrisk og elektronisk udstyr, der deponeres på lossepladser og på forbrændingsanstalter, ved at indføre et særskilt indsamlings- og genbrugssystem for denne form for affald. Ved at gøre producenterne ansvarlige for deponeringen af udtjente elektroniske produkter giver WEEE producenterne et incitament til at forbedre mulighederne for genbrug af sådanne produkter.

Hvis forbrugsvarer, der anvendes i forbindelse med elektrisk eller elektronisk udstyr, imidlertid fritages fra direktivets bestemmelser, vil en sådan fritagelse muligvis omfatte tonerpatroner, og dette til trods for et ændringsforslag, der er føjet til direktivet, og som specielt finder anvendelse på tonerpatroner for at sikre, at dette produkt ikke udformes med henblik på at forhindre genbrug.

Mange af de seneste generationer af tonerpatroner er udstyret med »smart chips« og andre anordninger, der forhindrer genbrug eller gør det vanskeligt eller bekosteligt at genbruge produktet, hvilket betyder, at mange af de patroner, der på nuværende tidspunkt genbruges, ville ende på lossepladsen, med mindre tonerpatroner omfattes af direktivets bestemmelser. Dette ville i alvorlig grad skade den spæde industri, der har specialiseret sig i genbrug af patroner. Det bør endvidere anføres, at der specielt blev indføjet en artikel i direktivets tekst for at undgå anvendelse af særlige former for teknisk udformning, som ville forhindre genbrug af det pågældende udstyr.

Vil Kommissionen på baggrund af, at WEEE helt klart har haft til hensigt at tilskynde til genanvendelse og genvinding af både varige elektroniske produkter og elektroniske forbrugsvarer, oplyse følgende:

— Anser Kommissionen de nationale regeringers planer om at udelukke forbrugsgoder, der anvendes i elektrisk eller elektronisk udstyr, fra direktivet at være i modstrid med WEEE-direktivets bestemmelser?

— Vil patroner udstyret med »smart chips« kunne betragtes som værende elektrisk eller elektronisk udstyr og derfor henhøre under WEEE-direktivets genbrugskrav?

Svar afgivet på Kommissionens vegne af Margot Wallström

(5. november 2003)

Direktiv 2002/96/EF (2) (WEEE-direktivet) omfatter krav til elektrisk og elektronisk udstyr, både før og efter, at udstyret bliver til affald.

Før udstyret bliver til affald, skal elektrisk og elektronisk udstyr (EEE) opfylde direktivets krav til produktdesign samt oplysninger og rapportering (3). Affald af elektrisk og elektronisk udstyr (WEEE) er omfattet af direktivets krav til særskilt indsamling, behandling, nyttiggørelse, genbrug og genvinding samt direktivets bestemmelser om finansiering og oplysninger til brugerne (4).

I artikel 3, litra a), i WEEE-direktivet er EEE defineret som »udstyr, som er afhængigt af elektrisk strøm eller elektromagnetiske felter for at kunne fungere, og udstyr til produktion, transmission og måling af elektriske strømme og elektromagnetiske felter, som henhører under kategorierne i bilag I A, og som er bestemt til brug ved en spænding på højst 1000 volt for vekselstrøms vedkommende og 1 500 volt for jævnstrøms vedkommende.« Direktivet definerer WEEE som »elektrisk eller elektronisk udstyr, der i henhold til artikel 1, litra a), i direktiv 75/442/EØF (5) er affald, herunder alle komponenter, delkomponenter og hjælpematerialer, som indgår i produktet på bortskaffelsestidspunktet«.

Der er ingen tvivl, jf. definitionen af EEE, om at en printer er EEE, da den henhører i kategori 3 i direktivets bilag I B. Det er også sikkert, at en printer, som bortskaffes, bliver til WEEE. Tonerpatronen i en printer, som bortskaffes, bliver også til WEEE, idet den er et forbrugsgode, som udgør del af printeren på bortskaffelsestidspunktet. I en sådan situation ville det derfor ikke være i overensstemmelse med direktivet at udelukke forbrugsgoder som f.eks. tonerpatroner fra direktivets anvendelsesområde.

Planer om at udelukke forbrugsgoder, der anvendes i elektrisk eller elektronisk udstyr, fra direktivets anvendelsesområde ville derfor være i modstrid med WEEE-direktivets bestemmelser, hvis forbrugsgoderne ikke regnes for en del af det udstyr, som skal bortskaffes, når det returneres. Når de udbydes til salg som nye forbrugsgoder, er de derimod ikke omfattet af WEEE-direktivets anvendelsesområde. Derfor er planer om at udelukke dem i denne sammenhæng ikke i modstrid med WEEE-direktivet.

Direktivets artikel 4 bestemmer desuden, at medlemsstaterne:

fremmer udformning og produktion af elektrisk og elektronisk udstyr, hvor der tages hensyn til og som letter bortskaffelse og nyttiggørelse, særlig genbrug og genvinding af WEEE, samt dele og materialer herfra. I denne sammenhæng træffer medlemsstaterne passende foranstaltninger, således at producenterne ikke ved hjælp af specifikke konstruktioner eller fremstillingsprocesser hindrer genbrug af WEEE, medmindre sådanne specifikke konstruktioner eller fremstillingsprocesser frembyder altovervejende fordele f.eks. med hensyn til miljøbeskyttelse og/eller sikkerhedskrav.

Det forventes, at medlemsstaterne i forbindelse med direktivets gennemførelse tager de nødvendige skridt for at opmuntre producenterne til at anvende udformninger eller fremstillingsprocesser til printere, som gør det nemmere at genbruge printerne, eller som i det mindste ikke forhindrer et genbrug, uden at der er en relevant grund til det. De nationale foranstaltninger skal overholde EF-traktatens bestemmelser, herunder også bestemmelserne om varers fri bevægelighed.

En patron udstyret med »smart chips« ville ikke være omfattet af WEEE-direktivets definition af elektrisk og elektronisk udstyr jf. artikel 3, litra a). Uanset dens elektriske og elektroniske indhold vil den skulle betragtes som et forbrugsgode, og de er ikke omfattet af bestemmelsen. Dette spørgsmål drøftes i øjeblikket med medlemsstaterne i Udvalget for Teknisk Tilpasning med henblik på at nå frem til en fælles opfattelse af anvendelsesområdet for WEEE-direktivet.

(1) EFT L 37 af 13.2.2003, s. 24.

(2) Europa-Parlamentets og Rådets direktiv 2002/96/EF af 27. januar 2003 om affald af elektrisk og elektronisk udstyr (WEEE), EUT L 37 af 13.2.2003.

(3) Artikel 4 og 12.

(4) Artikel 5-11.

(5) Rådets direktiv 75/442/EØF af 15. juli 1975 om affald, EFT L 194 af 25.7.1975.